Broj: 711-I-979-P-317-18/19-06-18

Zagreb, 18. travnja 2019.g

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), u predmetu **dužnosnika Marka Severa, pomoćnika ravnatelja Hrvatskog zavoda za zapošljavanje, pokrenutim Odlukom Povjerenstva BROJ: 711-I-642-P-317-18/19-04-18 od 14. ožujka 2019.,** na 47. sjednici održanoj 18. travnja 2019., donosi sljedeću:

**ODLUKU**

1. **Istovremenim obnašanjem dužnosti pomoćnika ravnatelja Hrvatskog zavoda za zapošljavanje i funkcije direktora u trgovačkom društvu SCATERRED SOLUTIONS j.d.o.o. u razdoblju od stupanja na navedenu dužnost 19. ožujka 2018. do 6. studenog 2018.g., odnosno istovremenog obavljanja funkcije likvidatora društva SCATERRED SOLUTIONS j.d.o.o. u likvidaciji u razdoblju od 6. studenog 2018. do donošenja ove Odluke, dužnosnik Marko Sever, počinio je povredu članka 14. stavak 1. ZSSI-a.**
2. **Propustom prijenosa upravljačkih prava na temelju udjela u vlasništvu trgovačkog društva SCATERRED SOLUTIONS j.d.o.o. odnosno SCATERRED SOLUTIONS j.d.o.o. u likvidaciji na povjerenika u razdoblju od stupanja na navedenu dužnost 19. ožujka 2018. do donošenja ove Odluke, dužnosnik Marko Sever, počinio je povredu članka 16. stavka 1. ZSSI-a.**
3. **Za povredu ZSSI-a, opisanu pod točkom I. i II. ove izreke, dužnosniku Marku Severu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 4.000,00 kuna, koja će se izvršiti u 2 jednaka uzastopna mjesečna obroka, svaki u pojedinačnom iznosu od 2.000,00 kuna.**

Obrazloženje

Povjerenstvo je na 43. sjednici, održanoj 14. ožujka 2019., pokrenulo postupak za odlučivanje o sukobu interesa protiv dužnosnika Marka Severa, pomoćnika ravnatelja Hrvatskog zavoda za zapošljavanje zbog moguće povrede članka 14. stavka 1. ZSSI-a, koja proizlazi iz obnašanja dužnosti pomoćnika ravnatelja Hrvatskog zavoda za zapošljavanje (u daljnjem tekstu: HZZ) i istovremenog obavljanja poslova direktora u trgovačkom društvu SCATERRED SOLUTIONS j.d.o.o. u razdoblju od stupanja na navedenu dužnost 19. ožujka 2018. do 6. studenog 2018.g., odnosno istovremenog obavljanja funkcije likvidatora društva SCATERRED SOLUTIONS j.d.o.o. u likvidaciji u razdoblju od 6. studenog 2018. nadalje. Također, postupak je pokrenut i zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva SOLUTIONS j.d.o.o. odnosno SCATERRED SOLUTIONS j.d.o.o. u likvidaciji na povjerenika.

Na odluku Povjerenstva o pokretanju postupka dužnosnik je dostavio pisano očitovanje, koje je zaprimljeno u knjizi ulazne pošte Povjerenstva 4. travnja 2019., BROJ: 711-U-1536-P-317-18/19-05-4.

U očitovanju dužnosnik u bitnome navodi da je sa kolegom osnovao tvrtku SCATTERED SOLUTIONS j.d.o.o., vezano uz ideju oko jednog ICT projekta te su pokušali prijavom na razne natječaje osigurati financiranje, u čemu nisu uspjeli. Navodi da ovo poduzeće nikada nije operativno radilo te da je 2017. godine zatvoren bankovni račun te je od tada poduzeće u potpunosti neaktivno. Nadalje, dužnosnik se poziva na zahtjev za mišljenjem koji je podnio Povjerenstvu 9. travnja 2018. sa upitom može li prenijeti upravljačka prava na drugog imatelja udjela te smatra li se ta osoba s dužnosnikom povezana osoba u smislu ZSSI-a. Dužnosnik navodi da je, sukladno mišljenju Povjerenstva od 20. travnja 2018., svoje poslovne udjele ponudio poslovnom partneru, no da isti na to nije pristao, već je zahtijevao da se tvrtka „ugasi“ te da su pokrenuli postupak likvidacije, za koji navodi da prema propisanim procedurama traje više od 9 mjeseci i dužnosnik se nada da će tvrtka biti zatvorena u rujnu ove godine. Nadalje, dužnosnik navodi da je HZZ-u prijavio da je u 50% vlasništvu tvrtke te su sukladno tome u sklopu svih objava poziva javnih natječaja od strane HZZ-a objavili da je ta tvrtka u sukobu interesa sa naručiteljem te da se sa istom ne mogu sklapati ugovori o javnoj nabavi. Zaključno, dužnosnik navodi da smatra da je sa svim svojim postupcima do sada transparentno i javno radio sve što je bilo u njegovim mogućnostima da ne dođe do sukoba interesa.

U prilogu očitovanja dužnosnik je dostavio primjer objavljene Dokumentacije o nabavi u postupku nabave društvenih ugovora i drugih posebnih usluga, Nabava liječničkih usluga za nezaposlene osobe koje će biti uključene u obrazovanje u 2019. i 2020. s namjerom sklapanja Okvirnog sporazuma s jednim gospodarskim subjektom na period do 31. 12. 2020. za 28 grupa – za potrebe HZZ-a iz prosinca 2018. (KLASA: 103-02/18-01/22, URBROJ. 344-75/1-18-2), rješenje Trgovačkog suda u Zagrebu o upisu u sudski registar trgovačkog društva SCATTERED SOLUTIONS j.d.o.o. u likvidaciji te poziv tog trgovačkog društva vjerovnicima od 7. siječnja 2019.

Dužnosnik je osobno pristupio 47. sjednici Povjerenstva, održanoj 18. travnja 2019.g. te je tom prilikom istaknuo da ostaje kod svih navoda iz pisanog očitovanja te je dodao da je pokušao, ali da nije uspio pronaći osobu koja s njime nije ni u kakvom odnosu povezanosti, a koja bi prihvatila da preuzme dužnosnikova upravljačka prava u svojstvu povjerenika pa da je stoga pokrenuo postupak likvidacije.

Dužnosnik je tom prilikom naveo da je jedino rješenje bilo da plati odvjetnika da preuzme funkciju povjerenika, ali da je smatrao da to nije potrebno s obzirom na pokrenuti postupak likvidacije. Dužnosnik je dodao i da je zaprimio rješenje nadležnog trgovačkog sud, kojim je određeno da će likvidacija predmetnog trgovačkog društva stupiti na snagu 7. lipnja 2019.g. pa da će stoga sporna situacija biti otklonjena.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

S obzirom da članak 14. stavak 1. ZSSI-a ne navodi izričito funkciju likvidatora, napominje se da, sukladno izričitim odredbama članka 471 stavka 5. i članka 374. stavka 2. u vezi s člankom 472. stavka 1. i 2. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15., u daljnjem tekstu: ZTD), likvidatori društava s ograničenom odgovornošću (pa tako i likvidatori jednostavnih društava s ograničenom odgovornošću) imaju, u poslu koji obavljaju, položaj uprave društva. S obzirom da, sukladno članku 382. stavku 3. u vezi s člankom 472. stavkom 1. ZTD-a, društvo u likvidaciji prestaje brisanjem iz trgovačkog registra, utoliko i likvidator društva u likvidaciji ima ovaj status izjednačen s upravom društva, sve do brisanja odnosno prestanka trgovačkog društva u likvidaciji. Povjerenstvo tumači, sukladno navedenim odredbama ZTD-a, da se obavljanje poslova likvidatora trgovačkog društva istovjetno članstvu u upravnom tijelu trgovačkog društva u smislu članka 14. stavka 1. ZSSI-a.

Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora, kao niti poslove likvidatora.

Člankom 16. stavkom 1. ZSSI-a propisano je da dužnosnik koji ima 0,5 % i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. Ovoga Zakona ili posebno tijelo. Ta osoba odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika. Pritom je člankom 4. stavkom 5. ZSSI-a propisano da su povezane osobe u smislu ovog zakona članovi obitelji dužnosnika navedeni u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Dužnosnik je Povjerenstvu dana 29. ožujka 2018. podnio Izvješće o imovinskom stanju povodom stupanja na navedenu dužnost. U navedenom Izvješću, u rubrici „Poslovni udjeli, dionice i vrijednosni papiri u poslovnim subjektima“, dužnosnik je prijavio podatak da je osobno imatelj 50 % poslovnog udjela odnosno udjela u vlasništvu trgovačkog društva SCATERRED SOLUTIONS j.d.o.o., OIB: 85516654685, a uz to podatak da nije izvršen prijenos upravljačkih prava po osnovi navedenog poslovnog udjela.

Uvidom u izvadak iz sudskog registra Trgovačkog suda u Osijeku Povjerenstvo je utvrdilo da je pod matičnim brojem subjekta: 080989010, OIB: 85516654685 upisano trgovačko društvo SCATERRED SOLUTIONS j.d.o.o. u likvidaciji, sa sjedištem u Zagrebu. Kao jedan od dvoje osnivača i članova toga trgovačkog društva upisan je Marko Sever (s osobnim podacima kao podacima dužnosnika iz Izvješća o imovinskom stanju). Uvidom u povijesni izvadak iz povijesnog registra utvrđeno je da je Marko Sever obavljao funkciju direktora (odnosno jedinog člana uprave) toga društva počevši od osnivanja društva 2015.g. do 6. studenog 2018.g., a da je istog dana postao likvidator društva, povodom otvaranja postupka likvidacije nad društvom.

Napominje se da je, vezano za podatak naveden u Izvješću o imovinskom stanju, dužnosniku 10. travnja 2018. upućen elektroničkom poštom i dopis u kojem mu se ukazuje da je obvezan, sukladno odredbama članka 14. i 16. ZSSI-a, odstupiti s mjesta osobe ovlaštene za zastupanje u trgovačkom društvu kao i izvršiti prijenos upravljačkih prava u trgovačkom društvu.

Napominje se da je dužnosnik Marko Sever 9. travnja 2018.g. podnio Povjerenstvu zahtjev za davanjem mišljenja vezano za prijenos upravljačkih prava po osnovi poslovnog udjela u trgovačkom društvu SCATERRED SOLUTIONS j.d.o.o.

Povjerenstvo je na zahtjev dužnosnika, 20. travnja 2018.g. dalo mišljenje BROJ: 711-I-651-M-46/18-02-17 da dužnosnik može prenijeti upravljačka prava koja proizlaze iz udjela u vlasništvu (temeljnom kapitalu) trgovačkog društva na suosnivača istog trgovačkog društva, jer to nije suprotno članku 16. stavku 1. ZSSI-a, osim ako imatelj preostalog poslovnog udjela na drugi način nije s dužnosnikom interesno povezana osoba iz članka 4. stavka 5. ZSSI-a.

Dužnosnik Marko Sever podnio je Povjerenstvu Izvješće o imovinskom stanju dana 27. prosinca 2018. povodom bitne promjene u imovini, u kojem je, pored ostalog prijavio podatak da je trgovačko društvo u kojem ima udjele, promijenilo naziv u SCATERRED SOLUTIONS j.d.o.o. u likvidaciji, ali je i dalje naznačen podatak da nije izvršen prijenos upravljačkih prava.

Iz navedenih okolnosti može se zaključiti da je dužnosnik po stupanju na dužnost poduzimao aktivnosti kako bi razriješio situaciju vezanu uz vlasništvo poslovnih udjela (50%) u trgovačkom društvu SCATTERED SOLUTIONS j.d.o.o., prvo dostavom zahtjeva za davanje mišljenja Povjerenstvu, a potom i pokretanjem postupka likvidacije istog društva koji je još i u trenutku pisanja ove Odluke u tijeku. Ove okolnosti Povjerenstvo je cijenilo kao olakotnima. No unatoč navedenim aktivnostima dužnosnik je i nadalje u vlasničkom udjelu navedenog trgovačkog društva te je i nadalje u povredi članka 14. stavka 1. i članka 16. stavka 1. ZSSI-a. Stoga, zaključuje se da dužnosnik nije pravovremeno poduzeo odgovarajuće mjere kako bi otklonio povredu članka 14. stavka 1. ZSSI-a te da navedenom situacijom nije dobro upravljao u smislu obveze iz članka 16. stavka 1. ZSSI-a.

U odnosu na navode dužnosnika vezano za činjenicu da je od strane HZZ-a objavljeno da je predmetno trgovačko društvo u sukobu interesa sa naručiteljem te da se sa istom ne mogu sklapati ugovori o javnoj nabavi, Povjerenstvo napominje da se radi o izričitoj obvezi javnih naručitelja sukladno odredbama Zakona o javnoj nabavi („Narodne novine“ broj 120/16.).

Istovjetna vrsta zabrane poslovanja propisana je i člankom 17. ZSSI-a, ali se ista odnosi na sve vrste poslovnih odnosa, neovisno o vrijednosti nabave. No, u odnosu na ovo pitanje, Povjerenstvo je zatražilo i pribavilo podatke od HZZ-a te je u obrazloženju Odluke o pokretanju postupka od 14. ožujka 2019.g. navedeno da HZZ nije za vrijeme mandata dužnosnika Marka Severa stupao u poslovne odnose s trgovačkim društvom SCATERRED SOLUTIONS j.d.o.o. te da, stoga, nije utvrđeno da bi bila počinjena moguća povreda članka 17. ZSSI-a.

Međutim, nepostojanje utvrđenja povrede članka 17. ZSSI-a, kao posebno propisane zabrane, nije niti od kakvog učinka na postojanje povreda članka 14. stavka 1. i članka 116. stavka 1. ZSSI-a.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Marko Sever počinio povredu članka 14. stavka 1. ZSSI-a istovremenim obnašanjem dužnosti pomoćnika ravnatelja Hrvatskog zavoda za zapošljavanje i funkcije direktora u trgovačkom društvu SCATERRED SOLUTIONS j.d.o.o. u razdoblju od stupanja na navedenu dužnost 19. ožujka 2018. do 6. studenog 2018.g., odnosno istovremenog obavljanja funkcije likvidatora društva SCATERRED SOLUTIONS j.d.o.o. u likvidaciji u razdoblju od 6. studenog 2018. do donošenja ove Odluke. Stoga je Povjerenstvo odlučilo kao u točki I. izreke.

Ujedno, iz prikupljenih podataka i dokumentacije Povjerenstvo je utvrdilo da je dužnosnik Marko Sever počinio povredu članka 16. stavka 1. ZSSI-a propustom prijenosa upravljačkih prava na temelju udjela u vlasništvu na temelju udjela u vlasništvu trgovačkog društva SCATERRED SOLUTIONS j.d.o.o. odnosno SCATERRED SOLUTIONS j.d.o.o. u likvidaciji na povjerenika u razdoblju od stupanja na navedenu dužnost 19. ožujka 2018. do donošenja ove Odluke. Stoga je Povjerenstvo odlučilo kao u točki I. izreke.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio dvije povrede ZSSI-a u razdoblju duljem od godine dana te da iste povrede nije otklonio do dana donošenja ove Odluke.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja upućuju na nužnost izricanja sankcije veće od zakonskog minimuma Povjerenstvo je cijenilo okolnost da je dužnosnik Mišljenjem Povjerenstva od 20. travnja 2018.g. izričito i u vezi s predmetnim trgovačkim društvom upućen na potrebu prijenosa upravljačkih prava na povjerenika, ali dužnosnik nije sukladno tom Mišljenju postupio.

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da dužnosnik prvi puta obnaša javnu dužnost na temelju koje je obveznik odredaba ZSSI-a, činjenicu da predmetno trgovačko društvo nije poslovalo u razdoblju činjenja povrede te činjenicu trajanja propisane procedure likvidacije, nakon čijeg okončanja će predmetno trgovačko društvo prestati postojati te će samim time prestati utvrđene povrede.

Cijeneći navedene okolnosti, te činjenicu visine plaće koju dužnosnik ostvaruje za obnašanje predmetne dužnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 4.000,00 kn, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 2.000,00 kn. Stoga je Povjerenstvo donijelo odluka kao u točki III. izreke.

PREDSJEDNICA POVJERENSTVA

Nataša Novaković, dipl.iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marko Sever, elektroničkom dostavom
2. Objava na internetskoj stranici Povjerenstva
3. Pismohrana